《次韵陈大用》
宋代·许及之

林峦迫摇落，卉木见槎梗。物当各归根，人盍思退省。

我今幸投閒，日力竞俄顷。阖户思寡过，出户忘造请。

第知龟藏六，大似蛙坎井。佳客车枉门，好语裘挈领。

遽发醯鸡覆，如脱孤㹠阱。见道乏新硎，导窾昧微綮。

元方擅能事，转庵互规警。倡酬传五字，玩味消百眚。

盘餐共粗粝，轩窗临阒静。恨方厉霜风，惜不行蔗境。

何当历崟岑，相与忘畛町。江山开伟观，华盖登绝顶。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。